text: Slagteri slår egen rekord i slagtninger
  13 december 2010 kl. 12.18
  Danish Crowns storslagteri i Horsens slagter flere svin end nogensinde før.
  Fra mandag til fredag i sidste uge blev der slagtet 100.700 dyr. Den tidligere rekord i Horsens ligger på 94.000 slagtede svin.
  - Vi producerer i alle pauser også om aftenen, siger Per Laursen, fabrikschef i Horsens, til LandbrugsAvisen.dk.
  Slagteriet har også inddraget lørdagen, så den samlede ugeproduktion kom op på 112.000 svin.
   
  - Men normalt tæller vi ikke weekendarbejde med i vores rekorder, da det jo er dyrere at have vores medarbejdere gående om lørdagen, siger fabrikschefen.
  Den store produktion skal sikre forsyninger til juledagene.
  